stanford-oval/wikipedia huggingface dataset:
הסימפוניה השנייה של מאהלר
הוצאה לאור

היצירה פורסמה לראשונה ב־1897 בהוצאת פרידריך הופמייסטר, לייפציג. הזכויות הועברו כעבור זמן קצר ליוזף ויינברגר וב־1898 לאברל ושות'. בשנת 1910 עברו הזכויות להוצאת יוניברסל, שהוציאה מהדורה שנייה באותה שנה. בשנת 1939 עברו הזכויות אל הוצאת בוזי והוקס וממנה, ב־1942, להוקס ובנו. מהדורה שלישית ב־1952 ומהדורה רביעית, ביקורתית, בשנת 1970 יצאו שתיהן בהוצאת יוניברסל.
הוצאות חוזרות של מהדורות קודמות יצאו בהוצאת דובר וב"בוזי והוקס". קרן קפלן הוציאה מהדורת פקסימיליה עם תוספות ב־1986. בשנת 2005 יצאה מהדורה ביקורתית חדשה בשיתוף פעולה בין הוצאת יוניברסל לקרן קפלן. הביצוע הראשון לפי מהדורה זו היה ב־18 בנובמבר 2005, בניצוח גילברט קפלן.
ביקורת

על אף הכותרת "התחייה", אין לסימפוניה היבט דתי. היא מהווה המשך לסיפור האישי שהוצג בסימפוניה הראשונה. ההיבט האישי אינו גורע מן האוניברסלי, האופייני לראייתו של מאהלר את השאיפה והאידיאליזם האנושי, כפי שהיא באה לביטוי ברבות מיצירותיו, בעיקר אלה שנכתבו בתקופת קרן הפלאים של הנער. שירי העם שהופיעו ב"קרן הפלאים" משמשים שוב בסימפוניות השנייה והרביעית.
בשנת 1891 התוודע מאהלר אל הפסנתרן והמנצח הנס פון בילוב וניגן לפניו בפסנתר את הפרק הראשון של הסימפוניה. פון בילוב ישב בשעת הנגינה בידיו על אוזניו, אך לא אמר דבר. עם תום הנגינה פסק, "אם מה ששמעתי הרגע עודנו מוזיקה, הרי שאינני מבין עוד דבר במוזיקה!"
מאהלר היה המום ומדוכא, ובמכתב אל ריכרד שטראוס, ידיד ועמית, כתב, כי הוא שוקל לוותר על ההלחנה.
הוא לא עשה זאת, וביולי 1892 השלים את פרק האנדנטה שהחל לחבר בבודפשט ארבע שנים קודם לכן, וצירף לו סקרצו. אלה, יחד עם הפרק הראשון בדמותו החדשה, היוו את שלושת פרקיה הראשונים של הסימפוניה. הסקרצו מבוסס על שיר מתוך "קרן הפלאים", "דרשת אנטוניוס הקדוש לדגים". על קיר חדרו תלה מאהלר הדפס על הקדוש הנושא דרשה בפני עדת בעלי הסנפיר שלו. הוא תיאר הן את השיר והן את הסקרצו כ"מכילים הומור מסוים, חמוץ־מתוק".
באותו חודש חיבר מאהלר את "אור קדומים" (Urlicht) ל"קרן הפלאים", ולאחר זמן כלל אותו כפרק הרביעי בסימפוניה השנייה.
הטקסט למקהלה בפרק החמישי, המסיים, שעליו החליט מאהלר על אף החשש שיראו בו חיקוי לבטהובן, נלקח משירו של פרידריך גוטליב קלופשטוק, שמאהלר שמע דווקא בהלווייתו של הנס פון בילוב, מי שביקורתו הקטלנית כמעט והביאה את הקץ על הסימפוניה כולה. תוך שלושה חודשים השלים מאהלר את הפינאלה. הוא לקח משירו של קלופשטוק מה שהתאים לו וכתב בעצמו את היתר. לדברי חברו, המלחין הבוהמי יוזף בוהוסלב פורסטר, החליט רק בשלב זה להוסיף את "אור קדומים" כפרק מעבר בין שלושת הפרקים הראשונים, האינסטרומנטליים, לפרק המקהלה החותם את הסימפוניה.
הניגוד הבולט בין גודלו ועוצמתו של הפרק הראשון לבין הקלילות של האנדנטה, הביא את מאהלר לרעיון להחליף בין האנדנטה לבין הסקרצו. אחר שקל לשנות את המבנה הפנימי של האנדנטה, ולבסוף יישב את הבעיה בהכנסת הפסקה "בת חמש דקות לפחות" בין הפרק הראשון לשני. עם זאת, הוראה זו לא הייתה מקובלת עליו לגמרי, וכאשר המנצח יוליוס בוטס בחר לשים את ההפסקה בין הפרק הרביעי, "אור קדומים", לבין החמישי, בניגוד לאמור בפרטיטורה, שיבח אותו מאהלר על החלטתו. עם זאת, הוא הרגיש שבכל זאת יש מקום להפסקה בין הפרק הראשון לשני, אחרת יהיה האנדנטה כאינטרמצו, חריג באופיו בין שאר הפרקים הקשורים ביניהם בנושא ובאווירה.
בנובמבר 2016 נמכרה הפרטיטורה של הסימפוניה השנייה בכתב ידו של מאהלר, אשר הייתה עד אז בבעלות גילברט קפלן במכירה פומבית בסכום עתק.
אינסטרומנטציה

הסימפוניה כתובה לתזמורת, מקהלה מעורבת, שני סולנים, עוגב והרכב מאחורי הקלעים, הכולל כלי נשיפה ממתכת וכלי הקשה.
אינסטרומנטציה > כלי נשיפה מעץ

4 חלילים (כל הארבעה עוברים לפיקולו בשעת הצורך)
4 אבובים (אבוב 3 ו־4 עוברים לקרנות אנגליות לפי הצורך) (אבוב 4 מנגן רק בפרק 5)
3 קלרינטים ב־סי במול (הקלרינט ה־3 עוברת לקלרינט בס)
2 קלרינטים ב־מי במול (קלרינט 2 ב־מי במול עוברת לקלרינט 4)
4 בסונים (בסון 3 עובר לקונטרה־בסון בפרקים 1–4, בסון 4 בפרק 5) (בסון 4 מנגן רק בפרק 5)
אינסטרומנטציה > כלי נשיפה ממתכת

10 קרנות ב־פה, קרנות 7–10 נמצאות מאחורי הקלעים ובתזמורת. מנגנות בפרק 5 בלבד.
10 חצוצרות ב־פה, חצוצרות 7–10 בפה ובדו נמצאות מאחורי הקלעים. מנגנות בפרק 5 בלבד.
4 טרומבונים
טובה
אינסטרומנטציה > כלי הקשה

טימפני (3 נגנים) (טימפניסט 3 מנגן מאחורי הקלעים ובתזמורת. מנגן בפרק 5 בלבד)
תוף סנר (אנ') (פרק 5 בלבד)
2 תופי בס (אנ') (תוף בס שני נמצא מאחורי הקלעים. מנוגן בפרק 5 בלבד)
2 זוגות מצילתיים (זוג שני, המנוגן על ידי הנגן של תוף הבס הנמצא מאחורי הקלעים, נמצא מאחורי הקלעים. מנוגן בפרק 5 בלבד)
2 משולשים (משולש שני מנוגן מאחורי הקלעים. מנוגן בפרק 5 בלבד)
גלוקנשפיל
שלושה פעמונים עמוקים, בלתי מכווננים
שוט  (אנ'), להצלפה על דופן התוף הגדול (פרק 3 בלבד)
2 גונגים (גבוה ונמוך)
אינסטרומנטציה > כלי מקלדת (פרק 5 בלבד)

עוגב
אינסטרומנטציה > קולות

סופרן סולו (בפרק החמישי בלבד)
אלט סולו (בפרקים הרביעי והחמישי בלבד)
מקהלה (בפרק החמישי בלבד)
אינסטרומנטציה > כלי מיתר

2 נבלים
"ההרכב הגדול ביותר האפשרי של כלי קשת"
כינורות ראשונים ושניים
ויולות
צ'לי
קונטרבסים (עם תוספת דו נמוך)
צורה

ליצירה בצורתה הסופית חמישה פרקים:
אלגרו מַאֶסטוזו
אנדנטה מודראטו
In ruhig fliessender Bewegung (בתנועה זורמת בשלווה)
Urlicht (אור קדומים)
In Tempo des Scherzos (בקצב הסקרצו)
צורה > פרק ראשון

הפרק הראשון, בסולם דו מינור, מזכיר במידה רבה מארש אבל, אם כי הוא עובר כמה הלכי רוח שונים. הוא נושא אופי אלים וזועם.
השמעת צלילים אינה נתמכת בדפדפן שלך. אפשר להוריד את קובץ השמע.
צורת הפרק הזה עודנה שנויה במחלוקת. אין ספק שהוא כתוב בצורת סונאטה מורחבת, וארגון החלק האחרון, המתחיל ברפריזה מיד לאחר סימן המקום 20 בפרטיטורה, נראה בבירור. קבוצת הנושא הראשון כוללת את הנושא הפותח את הפרק בקונטרבס ואת הקינה לכלי נשיפה מעץ המופיעה מיד אחריו, וקבוצת הנושא השני מוצגת בסולם מי מז'ור הרחוק בכינורות בסימן 3. מכאן ואילך קשה לקבוע, אם יש שם תצוגה שנייה, קטע פיתוח גדול (או שניים), או שילוב כלשהו שלהם. מקרא אפשרי הוא של שתי תצוגות, שהשנייה בהן מתחילה בסימן 4 וקטע פיתוח ארוך המתחיל אחרי סימן 9. הפיתוח מציג מספר רעיונות, שיופיעו בשלב מאוחר יותר בסימפוניה, ביניהם נושא המבוסס על מוטיב דיאס אירה בקנטוס פלאנוס.
השמעת צלילים אינה נתמכת בדפדפן שלך. אפשר להוריד את קובץ השמע.
השמעת צלילים אינה נתמכת בדפדפן שלך. אפשר להוריד את קובץ השמע.
מאהלר משתמש במסגרת טונאלית השונה מזו המקובלת בדרך כלל בצורת הסונאטה הקלאסית השמרנית. הנושא המשני, המוצג לראשונה במי מז'ור, פותח את הצהרתו השנייה בדו מז'ור, סולם שאיננו צפוי להופיע בו עד לרפריזה. דווקא ההצהרה ברפריזה, למרבה האירוניה, היא במי מז'ור המקורי. היעד הסופי של הסימפוניה, מי במול מז'ור, נרמז חטופות אחרי סימן 17, בנושא בחצוצרות שיחזור בפינאלה.
השמעת צלילים אינה נתמכת בדפדפן שלך. אפשר להוריד את קובץ השמע.
לאחר פרק זה, דורש מאהלר הפסקה בת חמש דקות לפני הפרק השני. כיום כמעט אין מקיימים הפסקה זו; אך במקרים רבים באים המנצחים לקראת מאהלר למשך כשתיים־שלוש דקות, בשעה שהמקהלה, האמורה להופיע בהמשך הסימפוניה, נכנסת ותופסת את מקומה על הבמה.
צורה > פרק שני

הפרק השני הוא לנדלר (מעין ואלס בסגנון אוסטרי־עממי) מעודן בלה במול מז'ור, עם שני קטעים מנוגדים של מוזיקה קודרת יותר במידת מה. הפרק האיטי הזה כשלעצמו מנוגד לשני הפרקים הסמוכים אליו. מבחינה מבנית, זהו אחד הפרקים הפשוטים ביותר של מאהלר במכלול יצירתו. מבחינה תוכניתית הוא בא לתאר זכרונות שמחים בחיי המנוח.
השמעת צלילים אינה נתמכת בדפדפן שלך. אפשר להוריד את קובץ השמע.
הפרק מתחיל בנושא מעודן וחינני בכלי הקשת במקצב 3/8. הנושא מופיע תחילה בכל כלי הקשת ואחר עובר מקבוצה לקבוצה, זו מתחילה ואחרת משלימה. מעט לפני סימן 3 מצטרף החליל הראשון לכלי הקשת ואז, בסימן 3, מופיע נושא שני בעל אופי שונה בסי מז'ור. הקרן נכנסת בנושא סטקטו על צליל אחד, חוזר ונשנה בחלקי 16. הכינורות הראשונים מצטרפים בטריולות, גם הן בסטקטו, היוצר ניגוד מה לרוך ה"עגול" של הנושא הקודם. בהדרגה מצטרפים שאר כלי הקשת, כולם בפיאניסימו. האווירה רוויה מתח ודרמה, שונה מאוד מזו של נושא הלנדלר הראשון. אל קטע זה של הכנה דרמטית נכנסים כלי הנשיפה מעץ, תחילה חליל ובעקבותיו קלרינטים, אבובים ובסונים בנושא השני, ושני נבלים מצטרפים לליווי הטריולות החרישי. הנושא בכלי הנשיפה איננו מתפתח ממש ונשאר תלוי באוויר, ללא סיום מוגדר. הליווי מתמעט, נעשה חרישי ואיטי עד שהוא מסתיים בצלילים בודדים של הכינורות לקראת סימן 5. הוויולות נכנסות שוב בלה במול מז'ור ומכינות את הופעת הנושא הראשון בכלי הקשת. גליסנדי תורמים לאופי הקליל והרגשני, נוסח אולם ריקודים, של נושא הלנדלר. לקראת סימן 6 דועך הנושא הראשון בפיאניסימו ובבת אחת מתפרץ נושא הטריולות השני, בסי מז'ור, בפורטיסימו בכלי הקשת בלוויית בסונים. בניגוד להופעתו הראשונה, החרישית, הפעם הוא רוגש, אנרגטי וכולל גם כלי נשיפה ממתכת ובהמשך גם כלי הקשה. הדינמיקה מתחלפת במהירות, מפורטה לפיאנו ומפורטיסימו לפיאניסימו סוביטו, וחוזר חלילה. פיתוח אקספרסיבי בכינורות הראשונים ובחלילים נפסק בטריולות תזזיתיות ומקוטעות, המובילות, בסימן 12, אל החזרה ללה במול מז'ור ולנושא הראשון, בפיאניסימו. כאן מופיע הנושא בוויולות והכינורות מלווים בפיציקטו. שאר כלי התזמורת מצטרפים בהדרגה ומסימן 14 הולך הקצב ומואט בהוראה מפורשת ("לא למהר, לעצור!") ובתוספת גליסנדי משתפכים עד לדעיכה הדרגתית והיעלמות עד לסיום הפרק.
צורה > פרק שלישי

השמעת צלילים אינה נתמכת בדפדפן שלך. אפשר להוריד את קובץ השמע.
הפרק השלישי הוא סקרצו בדו מינור. הוא נפתח בשתי נקישות טימפאני חזקות וקצרות. אחריהן באות שתי נקישות חלשות יותר ובהמשך נקישות חרישיות עוד יותר, המספקות את הליווי הריתמי לפרק זה, המכיל, בין היתר, אזכורים למוזיקת עם יהודית. הפרק מבוסס על המוזיקה שמאהלר כתב ל"דרשת אנטוניוס מפדואה לפני הדגים" מתוך "קרן הפלא של הנער", שאותה חיבר מאהלר כמעט במקביל לסימפוניה. הנושא מתפתח בלגאטו בחלקי שישה־עשר (Sehr Gemutlich, Nicht eilen - נינוח מאוד, ללא חיפזון) בכינורות, בליווי אקורדים שבורים בפיציקטו בוויולות, צ'לי וקונטרבסים. המלודיה עוברת אל כלי הנשיפה מעץ - תחילה קלרינטים ואחר חלילים בליווי פיציקטו בכלי הקשת עד סימן 29, שם חוזרת הנעימה, בפיאניסימו, אל הכינורות ואילו כלי הנשיפה, עכשיו גם בסונים וטרומבונים, מצטרפים אל שאר כלי הקשת בשמיניות מקוטעות בסטאקאטו. בהמשך מצטרפים לנעימה הראשית אבוב וקלרינט לסירוגין. הקלרינט במי במול נכנסת בהוראה מפורשת - "בהומור", שיותר מבדיחות דעת יש בו סרקזם מר ונשכני.
חילופי אווירה מהירים מאפיינים פרק זה לכל אורכו - מפיאניסימו חרישי אל פורטיסימו זועק, משלווה לירית אל תרועות חצוצרה וקרנות ושריקות פיקולו, מפשטות של שיר ילדים אל לגלגנות מרירה ונוקבת, תוך שימוש מיומן בכל כלי התזמורת, המשלימים ונוגדים זה את זה, לפי הצורך. התמורה הפתאומית באה לביטוי במקומות שונים, בין השאר לפני סימן 43: קטע מודולציה של האטה ופיאניסימו, הדועך אל מוטיב יורד שכלי הקשת, בקבוצות מצומצמות כדי מחצית, מנגנים בזה אחר זה, מול צלילי הנבל העולים בדימינואנדו עד לפיאניסיסימו, מסתיים בהתפרצות של הקונטרבסים והקונטרבסון בפורטיסימו אל הקטע הבא, בדו מז'ור, בחזרה לטמפו שלפני ההאטה ובאופי שונה לחלוטין - נמרץ ורוגש. הכינורות יורדים מפסגת המנעד בגליסנדו וכלי הנשיפה מעץ מובילים במעבר מזהיר של חלקי 32 גבוהים בפורטיסיסימו אל דו מינור. הפיקולו והבסון נכנסים בנושא חדש בליווי כלי הקשת. הוויולות מצטרפות לכלי הנשיפה בסימן 46. הקטע חדור אווירה היתולית, המודגשת בהוראה "בהומור" לקלרינטים.
מאהלר כינה את שיאו של הפרק, המופיע סמוך לסוף, לעיתים "זעקת יאוש" ולעיתים "שוועת מוות". אחריה מגיע הפרק לסיומו החרישי ומפיציקטו יחיד בקונטרבסים הוא עובר ללא הפסקה אל הפרק הרביעי, "אור קדומים".
צורה > פרק רביעי

הפרק הרביעי, "אור קדומים" (Urlicht) הוא שיר מתוך "קרן הפלא של הנער", לקול אלט, המהווה הקדמה לפינאלה בדומה לרצ'יטטיב של הבס בסימפוניה התשיעית של בטהובן. השיר, שראשיתו וסיומו בסולם שאינו שכיח, רה במול מז'ור, עם מודולציה קצרה ללה מז'ור, ממחיש את הכמיהה לשחרור ממכאובי העולם ומוביל ללא הפסקה למענה שבפינאלה.
קבוצת הנושא הראשון חוזרת על מוטיב ה"דיאז אירה" מן הפרק הראשון, ואז מציגה את נושא ה"תחייה", שעליו תשיר המקהלה את מילותיה הראשונות, ומסיימת בתרועת חצוצרה.
הנושא השני הוא רצ'יטאטיב תזמורתי ארוך, המספק את המוזיקה לסולו האלט בקטע הכוראלי.
השמעת צלילים אינה נתמכת בדפדפן שלך. אפשר להוריד את קובץ השמע.
השמעת צלילים אינה נתמכת בדפדפן שלך. אפשר להוריד את קובץ השמע.
צורה > פרק חמישי

הפינאלה הוא הפרק הארוך ביותר; בביצוע טיפוסי הוא נמשך למעלה מחצי שעה. הוא מתחלק לשני חלקים גדולים, שהשני בהם מתחיל בכניסת המקהלה וצורתו מוכתבת על ידי הטקסט של פרק זה. החלק הראשון אינסטרומנטלי, אפיזודי מאוד, מכיל קשת רחבה של הלכי רוח, קצבים וסולמות, והרבה מן החומר שלו מבוסס על דברים שנשמעו בפרקים הקודמים, אף כי בה בעת הוא שומר ברפיפות על עקרונות צורת הסונאטה. נושאים חדשים מופיעים, חוזרים על עצמם ומשתנים.
השמעת צלילים אינה נתמכת בדפדפן שלך. אפשר להוריד את קובץ השמע.
השמעת צלילים אינה נתמכת בדפדפן שלך. אפשר להוריד את קובץ השמע.
הפרק נפתח במבוא ארוך, המתחיל ב"זעקת היאוש" שהייתה שיאו של הפרק השלישי ונמשך בתצוגה שקטה של נושא, החוזר ומופיע כמוזיקה מבנית בפרק המקהלה, ובקריאת קרנות מאחורי הקלעים. קבוצת הנושא הראשון מביאה שוב את נושא ה"דיאס אירה" מן הפרק הראשון, ממשיכה בהצגת נושא "התחייה", שבו תשיר המקהלה את המילים הראשונות שלה, ומסיימת בתרועת חצוצרות. הנושא השני הוא רצ'יטטיב תזמורתי ארוך, המספק את המוזיקה לסולו האלט בחלק המקהלה. התצוגה מסתיימת בהופעה מחודשת של קבוצת הנושא הראשון. פרק הפתיחה הממושך הזה משמש להצגת מספר נושאים, שייעשו חשובים בחלק המקהלה של הפינאלה.
השמעת צלילים אינה נתמכת בדפדפן שלך. אפשר להוריד את קובץ השמע.
השמעת צלילים אינה נתמכת בדפדפן שלך. אפשר להוריד את קובץ השמע.
סעיף הפיתוח הוא מה שמאהלר מכנה "מארש המתים". נוסף לפיתוח נושאי ה"דיאס אירה" והתחייה ומוטיבים מזעקת היאוש הפותחת, הסעיף הזה גם מביא באופן אפיזודי מספר נושאים אחרים המבוססים על חומר קודם. הרפריזה חופפת למארש, ורק קטעים קצרים של קבוצת הנושא הראשון נזכרים שוב. הרצ'יטטיב התזמורתי מופיע במלואו ברפריזה, מלווה הפעם בהתפרצויות של קבוצת כלי נשיפה ממתכת וכלי הקשה מאחורי הקלעים. המוזיקה עולה עד לשיא, המוביל לחזרה על סעיף הפתיחה של המבוא. תרועת הקרן מתרחבת ל"קריאה הגדולה" של מאהלר, מעבר אל תוך סעיף המקהלה.
טקסט > פרק רביעי

הערה: הטקסט תורגם על ידי שלומית קדם מן הטקסט הגרמני המקורי של "קרן הפלא של הנער". התרגום לעברית שומר במידת מה על החריזה המקורית אך איננו מותאם למוזיקה.
| --- | --- |
פרק רביעי, תחילת הסולו של האלט פרק רביעי, תחילת הסולו של האלט
תרגום לעברית: המקור הגרמני
 אור קדומים  ורד אדמוני!  עמוק, כה עמוק יגוני!  עמוק, כה עמוק מכאובי,  לשמיים נכסף לבבי.  אל שביל רחב שם הוליכוני רגלי,  ומלאך קט אז בא, "לך!" ציווה הוא עלי.  אך לא, לא אפנה, לא אשוב לאחור.  מן האל באתי ואליו אחזור!  האל הטוב אור יתן לי, זעיר,  אל חיי נצח ברוכים דרכי להאיר.:  Urlicht  O Röschen roth!  Der Mensch liegt in größter Noth!  Der Mensch liegt in größter Pein!  Je lieber möcht ich im Himmel sein.  Da kam ich auf einen breiten Weg:  Da kam ein Engelein und wollt’ mich abweisen.  Ach nein! Ich ließ mich nicht abweisen!  Ich bin von Gott und will wieder zu Gott!  Der liebe Gott wird mir ein Lichtchen geben,  Wird leuchten mir bis in das ewig selig Leben!
טקסט > פרק חמישי

הערה: שמונה השורות הראשונות לקוחות מן הפואמה Die Auferstehung מאת פרידריך גוטליב קלופשטוק. מאהלר השמיט את ארבע השורות האחרונות של פואמה זו וכתב את השאר בעצמו (החל ב-O glaube). הטקסט תורגם על ידי שלומית קדם.
| הפרק חמישי> תווים | הפרק חמישי> תרגום לעברית | הפרק חמישי> המקור הגרמני |
| --- | --- | --- |
| פרק חמישי, כניסת המקהלה פרק חמישי, כניסת המקהלה |    התרומם, שוב והתרומם  אפרי, קום ועלה  מרגע של מנוח!  חיי עד, חיים לנצח  יתן לך זה שקראך אליו.    לפרוח שוב נבראת!  אלוהי קציר  אותנו יאלם כעומרים  ויקבצנו, המתים.    האמן, לבי, האמינה  כי דבר לך לא אבד,  כי שלך הוא כל שחפצת  שלך כל שאהבת,  למענו לחמת.    האמינה,  כי לא לשווא נוצרת,  כי לא לשווא חיית וסבלת.    כל שנברא  חייב לגווע,  כל שגווע יקום שוב ויחייה.  אל נא תרעד עוד,  לחיים קום ועלה!    מכאוב, המכרסם בכל,  ממך אני נגזל בחוזק יד!  מוות, שליט אין מצרים,  הנה עתה נוצחת.    כנפיים לי השגתי ובהן  בחתירה לאהבה יוקדת  אמריא אל על,  אל אור שלא שזפה עוד עין.  כנפי אהבתי גדלות,  נושאות אותי אל על.  עת למות כדי לחיות.  התרומם, שוב והתרומם  לבי ובן רגע  כל שלמענו סבלת  לאל מרום ינהלך. |    Aufersteh'n, ja aufersteh'n  Wirst du, Mein Staub,  Nach kurzer Ruh'!  Unsterblich Leben! Unsterblich Leben  wird der dich rief dir geben!    Wieder aufzublüh'n wirst du gesät!  Der Herr der Ernte geht  und sammelt Garben  uns ein, die starben!    O glaube, mein Herz, o glaube:  Es geht dir nichts verloren!  Dein ist, ja dein, was du gesehnt!  Dein, was du geliebt,  Was du gestritten!    O glaube  Du wardst nicht umsonst geboren!  Hast nicht umsonst gelebt, gelitten!    Was entstanden ist  Das muß vergehen!  Was vergangen, auferstehen!  Hör' auf zu beben!  Bereite dich zu leben!    O Schmerz! Du Alldurchdringer!  Dir bin ich entrungen!  O Tod! Du Allbezwinger!  Nun bist du bezwungen!    Mit Flügeln, die ich mir errungen,  In heißem Liebesstreben,  Werd'ich entschweben  Zum Licht, zu dem kein Aug'gedrungen!  Mit Flügeln,die ich mir errungen  Werde ich entschweben.  Sterben werd'ich, um zu leben!  Aufersteh'n, ja aufersteh'n  wirst du, mein Herz, in einem Nu!  Was du geschlagen  zu Gott wird es dich tragen! |
ביצועי בכורה

ביצוע בכורה עולמי (שלושת הפרקים הראשונים בלבד): 4 במרץ 1895, ברלין, בניצוח המלחין על הפילהרמונית של ברלין.
ביצוע בכורה עולמי (מלא): 13 בדצמבר 1895, ברלין, בניצוח המלחין.
ביצוע בכורה בארצות הברית: 8 בדצמבר 1908, ניו יורק, בניצוח המלחין.
ביצועים בישראל

ביצוע בכורה בישראל בנובמבר 1949, התזמורת הפילהרמונית הישראלית בניצוח ליאונרד ברנשטיין, עם המקהלה הקאמרית תל אביב, "האורטוריה הישראלית" והסולניות יוספה שוקן, סופרן ואמה שאבר, מצו סופרן.
התזמורת הפילהרמונית הישראלית בניצוח פאול קלצקי, סולניות נתניה דברת ואורליה דומינגז, עם המקהלה הפילהרמונית תל אביב, סדרת מנויים בתל אביב, ירושלים וחיפה, דצמבר 1966
התזמורת הפילהרמונית הישראלית בניצוח ליאונרד ברנשטיין, ביצוע חגיגי באמפיתיאטרון הר הצופים ב־11 ביולי 1967, מיד אחרי מלחמת ששת הימים.
בשנת 1993 ניצח גילברט קפלן על הסימפוניה השנייה של מאהלר בביצוע התזמורת הסימפונית הישראלית ראשון לציון עם אגודת הזמר הווינאית.
התזמורת הפילהרמונית הישראלית בניצוח גוסטבו דודאמל, 13 בדצמבר 2007, במסגרת חגיגות היובל להיכל התרבות.
התזמורת הפילהרמונית הישראלית בניצוח הרברט בלומסטדט עם רות ציזק - סופרן, גרהילד רומברגר מצו־סופרן, המקהלה הישראלית ע"ש גארי ברתיני בשיתוף עם המקהלה הקאמרית של האקדמיה למוסיקה ולמחול בירושלים ומקהלות אורחות בהדרכת רונן בורשבסקי. 3–7 במאי 2011 בהיכל התרבות ובאודיטוריום חיפה במסגרת 100 שנה למותו של מאהלר.
נוסף לביצועים אלה ניגנה התזמורת הפילהרמונית הישראלית את הסימפוניה עוד מספר פעמים.
גם תזמורות אחרות בישראל ביצעו את הסימפוניה השנייה של מאהלר: גארי ברתיני ניצח בשנות ה־80 על התזמורת הסימפונית ירושלים.
הערות שוליים

↑  על הסימפוניה השנייה של מאהלר, באתר הפילהרמונית של ניו יורק
↑  מארק בראון, ה"ארואיקה" של בטהובן נבחרה לסימפוניה הגדולה בכל הזמנים, באתר הגרדיאן, ‏4 באוגוסט 2016, בדיקה אחרונה 9 באוקטובר 2020
↑  פיטר פרנקלין, "גוסטב מאהלר" 11 במילון גרוב למוזיקה ומוזיקאים אונליין
1 2  ג'רארד שוורץ, ניתוח הפרק הראשון באתר khanacademy
↑  פרנקלין, מאהלר 11, גרוב
↑  ביקורת קונצרט באתר Classicalsource
↑  ארכיב מרכז קנדי, ניתוח הסימפוניה השנייה של מאהלר; ריצ'רד פריד, תוכניית קונצרט התזמורת הסימפונית הלאומית של ארצות הברית בניצוח איוון פישר, 3–5 באפריל 2008
↑  לפי רשימת האינסטרומנטאציה במהדורת הסימפוניה של הוצאת דובר, שני הקלרינטים במי במול מוכפלות ב־"ff" במידת האפשר, אבל אין עדות לכך בפרטיטורה עצמה.
↑  בשלב מסוים בפרק החמישי, בסימני מקום 22–25, יש שני תפקידים מאחורי הקלעים לחצוצרות ב־פה וב־דו, עם כלים אחדים בכל תפקיד, הממוקמים על פי הפרטיטורה רחוק ככל האפשר, דבר המחייב העסקת נגנים מעבר לתפקידים 1–6 של התזמורת. בהמשך, מנוגנים ארבעה תפקידי חצוצרות מאחורי הקלעים, שהפרטיטורה קובעת כי ינגנו אותם תפקידים 3–6. בקטע זה פוסקת הפרטיטורה, כי ארבע החצוצרות ינגנו בצדדים מנוגדים: הקרנות וחצוצרות 2 ו־4 מאחורי הקלעים מצד שמאל ותפקידים 1 ו־3 מימין. בדקות האחרונות של הסימפוניה, יצטרפו אל החצוצרות שעל הבמה נגני "חיזוק", כנראה אותם חצוצרנים מן הקטע המתחיל בסימן 22. המספר של 8 נגנים בסך הכול מניח, שבקטע זה רק חצוצרן אחד מנגן בכל אחד מן התפקידים שמאחורי הקלעים, ואילו המספר הגבוה הסופי של 10 מניח 2 לכל תפקיד. עם זאת, סביר להניח שמאהלר היה מעדיף עוד יותר נגנים בקטע הזה משמאפשרים ה"עשרה" שציין בפרטיטורה, מה גם שכתב במפורש "mehrfach besetz" ולא "doppelt besezt" לקטעים בסימני מקום 22–25 (כלומר, "ריבוי" ולא פשוט "מוכפל"), וכיון שהוראת ה"חיזוק" מתייחסת לכל ששת תפקידי החצוצרה.
↑  "סימני מקום" הם מספרים המופיעים בפרטיטורה בתחילת קטעים חדשים, ומשמשים בעיקר כדי להקל על מציאת המקום בעת חזרות התזמורת.
↑  Schram, Albert-George. Gustav Mahler: Symphony No. 2 (C Minor): A Historical Background and Analysis. Thesis (D.Mus. Arts) University of Washington, 1985.
↑  ליאונרד ברנשטיין מנצח על סיום סימפוניית התחייה, עם הפילהרמונית של לונדון
↑  אגודת הזמר הווינאית
| --- | --- |
ערך מומלץ: 
| --- | --- |
בקרת זהויות :  NLI: 987007441702805171  BNE: XX2069315  BnF: cb139158880 (data)  GND: 300098014  LCCN: n82027762  MusicBrainz work: ad8df966-dba7-43d0-8d0e-91e69df5b5ef  VIAF: 183672696   WorldCat (עם VIAF): 183672696
אנגרי בירדס טונס

| --- | --- |

 מבוסס על:  "אנגרי בירדס" של Rovio
 שיר הנושא:  "Angry Birds Toons"
 סוגה:  קומדיה
 ארץ מקור:  פינלנד
 שפות:  ללא דיאלוג
 מספר עונות:  3
 מספר פרקים:  104
 תוכנית המשך:  אנגרי בירדס סטלה סיפורי חזירונים אנגרי בירדס בלוז
 הפקה
 חברת הפקה:  Rovio Entertainment 
 הפצה:  AdMob, נטפליקס 
 שידור
 רשת שידור:  MTV3 
 רשת שידור בישראל:  ערוץ הילדים ערוץ ג'וניור
 תקופת שידור מקורית:  17 במרץ 2013 – 13 במאי 2016
 תקופת שידור בישראל:  16 במרץ 2013 – 2013
 קישורים חיצוניים
 www.angrybirds.com/toons/
 דף התוכנית ב-IMDb
 
אנגרי בירדס טונס (באנגלית: Angry Birds Toons) היא תוכנית טלוויזיה מונפשת משנת 2013, המבוססת על זיכיון משחקי הווידאו "אנגרי בירדס" של חברת Rovio. סדרה זו עוקבת אחרי הרפתקאותיהן של הציפורים, כשהן שומרות על הביצים שלהן מפני חזירים שרוצים לגנוב אותן כדי לתת למלך שלהם לאכול אותן. פרקי הסדרה פורסמו מדי שבוע בערוץ היוטיוב של החברה ובשירות הסטרימינג לשעבר Toons.TV.
פרק מבוא בשם "Meet the Flock" שפורסם ב-17 במרץ 2013, הציג את שמות הציפורים. החזירים הירוקים מזוהים על ידי תפקידם, כגון חזיר גנרל, חזיר מלך, חזיר משופם או חזיר שף, בזמן שרוב החזירים הרגילים חסרי שם. בסדרה אין דיאלוג, ויש בה אפקטים קוליים מתוך המשחקים.
נכון ליולי 2013, פרקי הסדרה נצפו יותר ממיליארד פעמים.
בישראל, פרקי הסדרה שודרו בערוץ הילדים מדי שבת בשעה 10 בבוקר החל מה-13 במרץ 2013. בהמשך, הם שודרו בערוץ ג'וניור, יחד עם שתי סדרות נוספות של הזיכיון, סיפורי חזירונים ואנגרי בירדס בלוז. בנוסף, פרקי הסדרה הופצו גם בנטפליקס, HOT VOD Young ו-NEXT TV.
הפקה

חברת Rovio הכריזה על סדרת טלוויזיה המבוססת על הזיכיון, שכוללת 52 פרקים קצרים. הסדרה הופקה על ידי אולפני האנימציה הפינית Kombo, שהחברה קנתה ביוני 2011. הסדרה הפכה לזמינה ברחבי העולם באפליקציות של הזיכיון, כמו כן גם בשירותי וידאו על פי דרישה נבחרים וטלוויזיות חכמות.
מדיה ביתית

חברת Sony Pictures Home Entertainment (שהוציאה מאוחר יותר את "אנגרי בירדס - הסרט" בתור סרטי קולומביה) הפיצה את ה-DVD של הסדרה. בעוד שהעונה הראשונה זכתה למהדורת Blu-Ray, מהדורות מאוחרות יותר, החל מהעונה השנייה, היו זמינות רק ב-DVD.
אנגרי בירדס הסדרה: עונה 1, חלק 1 (3 בדצמבר 2013)
אנגרי בירדס הסדרה: עונה 1, חלק 2 (15 באפריל 2014)
אנגרי בירדס הסדרה: עונה 2, חלק 1 (1 בדצמבר 2015)
אנגרי בירדס הסדרה: עונה 2, חלק 2 (1 במרץ 2016)
אנגרי בירדס הסדרה: עונה 3, חלק 1 (16 באוגוסט 2016)
אנגרי בירדס הסדרה: עונה 3, חלק 2 (6 בדצמבר 2016)
הערות שוליים

↑  Sluss, Justin (9 באוקטובר 2013). "Rovio's "Angry Birds Toons Season One Volume One" on Blu-ray December". High Def Disc News. אורכב מ-המקור ב-6 באוקטובר 2014. נבדק ב-4 באוקטובר 2014. {{cite web}}:  (עזרה)
↑  Wolfe, Jennifer (19 בפברואר 2014). "'Angry Birds Toons: Season One – Volume Two' Soars to Disc April 15". Animation World Network. נבדק ב-4 באוקטובר 2014. {{cite web}}:  (עזרה)
↑  Wolfe, Jennifer (19 באוקטובר 2015). "'Angry Birds' Blast Off on DVD December 1". Animation World Network. נבדק ב-21 באוגוסט 2016. {{cite web}}:  (עזרה)
↑  "VideoETA – Angry Birds Toons: Season 2 Volume 2 (2016) DVD and Blu-ray". videoeta.com. אורכב מ-המקור ב-30 בינואר 2016. נבדק ב-18 בפברואר 2016. {{cite web}}:  (עזרה)
↑  Wolfe, Jennifer (6 ביולי 2016). "'Angry Birds Movie' Hatching Early on Digital HD". Animation World Network. נבדק ב-3 בספטמבר 2016. Angry Birds Toons: Season 3 Volume 1 will also be available on digital July 29 and on DVD Aug. 16. {{cite web}}:  (עזרה)
↑  Lambert, David (12 באוקטובר 2016). "Angry Birds Toons – Sony Schedules a DVD Date for 'Season 3, Volume 2'". TVShowsOnDVD.com. אורכב מ-המקור ב-13 בנובמבר 2016. נבדק ב-12 בנובמבר 2016. {{cite web}}:  (עזרה)